DOCUMENTS, LISTS AND TABLES 15 * 



Item que les ditz seneschalx, baillifs et conestables des dites 

 villas, soient sermentez deuant meismes les iustices denquere 

 diligeanment, par totes les bones voies quils purront, de touz 

 ceux qi vendront contre ceste ordinance, et de certifier meismes 

 les iustices de lours nouns, a totes les foitz qils vendront en 

 pays pur faire lour sessions ; issint que les dites iustices ewe 

 certificacion de meismes les seneschalx, baillifs et conestables, 

 des nouns de rebeaux, les facent attacher par lour corps, destre 

 deuant meismes les iustices a respondre des tielx contemptz, 

 issint qils facent fyn et raunceon au Roi en cas qils soient 

 atteintz, et outre soient commandez a la prisone, a y demurer 

 tanqils aueront troue seurete de seruir et prendre, et lour oue- 

 reignes faire, et choses vendables vendre, en la manere auant- 

 dite; et en cas que nul de eux viegne contre son serement, et 

 de ce soit atteint, eit la prisone de xl iours, et si autrefoitz il 

 soit conuict eit la prisone dun quarter del an, issint que a 

 chescun foitz qil trespas, et soit conuict, eit la penance au 

 double : et que meismes les iustices enquergent a chescune 

 foitz qils vendront, des ditz seneschalx, baillifs et conestables 

 sils eient fait bone et loiale certificacion ou nule concele, par 

 doun, procurement, ou affinite, et les punir par fyn et ranceon 

 sils soient trouez coupables: et que meismes les iustices eient 

 poair denquere et faire due punissement des ditz ministres, 

 ouerours, laborers, et autres seruantz queconques, et auxint 

 des hostelers, herbergers, et ceux qi vendont vitailles en retaille, 

 et autres choses nient especifiez, si bien a la suite de partie, 

 come par presentment, et doier et terminer et mettre la chose 

 en execucion par Exigend apres le primer Capias, si mestier 

 soit, et de deputer autres soutz eux, tantz et tielx come ils 

 verront que mieltz soit, pur la garde de meisme ceste ordinance ; 

 et que ceux qi vorront suir, vers tielx seruantz, ouerours, et 

 laborers, pur excesse pris deux et ils soient de ce atteintz a 

 lour suite, qils puissent reauoir eel excesse; et en cas que nul 

 voudra suir pur tiel excesse reauoir, adonqes soit leue des ditz 

 seruantz, ouerours, laborers et artificers et liuere as coillours 

 de la quinzisme, en alleggeance des villes ou tiel excesse fut pris. 



